OBRAZLOŽITVENI MEMORANDUM

1. EU je pogodbenica Baselske konvencije o nadzoru prehoda nevarnih odpadkov preko meja in njihovega odstranjevanja, ki je bila sprejeta 22. marca 1989 (v nadaljnjem besedilu: Baselska konvencija).

2. Baselska konvencija določa postopek nadzora za izvoz in uvoz nevarnih odpadkov med pogodbenicami. Konvencija, ki je začela veljati leta 1992, sedaj zavezuje 175 pogodbenic.

3. Leta 1995 je tretja konferenca pogodbenic Baselske konvencije (COP3) s Sklepom III/1 sprejela spremembo konvencije, s katero se prepoveduje izvoz nevarnih odpadkov za končno odstranjevanje in recikliranje iz t. i. držav iz Dodatka VII (pogodbenice Baselske konvencije, ki so članice EU in OECD, ter Lihtenštajn) v države, ki niso navedene v Dodatku VII (vse ostale pogodbenice konvencije) (v nadaljnjem besedilu: sprememba o prepovedi).

4. EU je spremembo o prepovedi sprejela 30. septembra 1997.

5. Z Uredbo (ES) št. 1013/2006 Evropskega parlamenta in Sveta z dne 14. junija 2006 o pošiljkah odpadkov[1] se določbe Baselske konvencije in spremembe o prepovedi prenašajo v zakonodajo EU, tako da se vzpostavlja sistem nadzorovanja in kontrole, ki se uporablja za pošiljke odpadkov znotraj, v EU in iz nje, ter zlasti prepoveduje izvoz nevarnih odpadkov iz EU v države, ki niso članice OECD.

6. Sprememba o prepovedi še ni začela veljati. Do zdaj jo je ratificiralo 69 pogodbenic Baselske konvencije. Pogodbenice niso dosegle soglasja o dogovorjeni razlagi člena 17(5) Baselske konvencije (Priloga I k temu sklepu), ki ureja število ratifikacij, potrebnih za začetek veljavnosti sprememb konvencije. Pogodbenice imajo še vedno različna stališča o tem, koliko pogodbenic mora ratificirati spremembo o prepovedi, preden ta lahko začne veljati, čeprav si od osme konference pogodbenic (COP8) zelo prizadevajo za poenotenje stališč.

7. Ker je od sprejema spremembe o prepovedi preteklo že precej časa in da bi se dosegel premik naprej, je indonezijski predsednik devete konference pogodbenic (COP9) pripravil izjavo „ o možnih nadaljnjih ukrepih glede spremembe o prepovedi “, ki so jo pogodbenice soglasno potrdile s Sklepom IX/26.

8. Predsednik je s to izjavo pozval k začetku procesa, katerega cilj sta ponovna potrditev ciljev spremembe o prepovedi in preučitev sredstev, s katerimi bi se lahko ti cilji dosegli. Vse pogodbenice je pozval, naj ustvarijo ugodne pogoje za ta proces z ukrepi, ki med drugim vključujejo pobude držav za spodbujanje doseganja ciljev spremembe o prepovedi. Takšne pobude držav bi prispevale k večjemu spodbujanju ratifikacije spremembe o prepovedi in njeni hitrejši uveljavitvi.

9. Kot odziv na navedeni poziv sta Indonezija in Švica začeli tovrstno pobudo, katere cilj je priprava priporočil za deseto konferenco pogodbenic (COP10) glede nadaljnjih ukrepov za zaščito ranljivih držav, ki nimajo ustreznih zmogljivosti za okolju varno ravnanje z nevarnimi odpadki, ki so posledica njihovega neželenega uvoza, ter za zagotovitev, da prehod nevarnih odpadkov prek meja, zlasti v države v razvoju, predstavlja okolju varno ravnanje z nevarnimi odpadki v skladu z Baselsko konvencijo.

10. V osnutkih priporočil, ki sta jih pripravili Indonezija in Švica, se predlaga, naj se brez poseganja v kateri koli drugi večstranski okoljski sporazum sklene, da se pomen člena 17(5) Baselske konvencije razlaga tako, da ta pomeni, da sprememba začne veljati, če jo v času njenega sprejemanja potrdijo tri četrtine pogodbenic, pri čemer takšna razlaga člena 17(5) nobene pogodbenice ne obvezuje, da spremembo ratificira.

Glede na navedeno bi morala Unija na deseti konferenci pogodbenic (COP10) podpreti sprejetje sklepa o začetku veljavnosti spremembe o prepovedi v zvezi z razlago člena 17(5) Baselske konvencije, kot priporočata Indonezija in Švica.

2011/0180 (NLE)

Predlog

SKLEP SVETA

o stališču, ki se sprejme v imenu Evropske unije v zvezi z razlago člena 17(5) Baselske konvencije na deseti konferenci pogodbenic Baselske konvencije (COP10) o nadzoru prehoda nevarnih odpadkov preko meja in njihovega odstranjevanja

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 192(1) v povezavi s členom 218(9) Pogodbe,

ob upoštevanju predloga Komisije[2],

ob upoštevanju naslednjega:

1. EU je pogodbenica Baselske konvencije o nadzoru prehoda nevarnih odpadkov preko meja in njihovega odstranjevanja (v nadaljnjem besedilu: Baselska konvencija) ter spremembe konvencije, ki prepoveduje izvoz nevarnih odpadkov za končno odstranjevanje in recikliranje iz razvitih držav (predvsem članic OECD), navedenih na seznamu, v države v razvoju (v nadaljnjem besedilu: sprememba o prepovedi).

2. Z Uredbo (ES) št. 1013/2006 Evropskega parlamenta in Sveta z dne 14. junija 2006 o pošiljkah odpadkov[3] se določbe Baselske konvencije in spremembe o prepovedi prenašajo v zakonodajo EU.

3. Sprememba o prepovedi še ni začela veljati, ker pogodbenice še niso dosegle soglasja o dogovorjeni razlagi člena 17(5) Baselske konvencije, ki ureja število ratifikacij, potrebnih za začetek veljavnosti sprememb konvencije.

4. Da bi rešili to vprašanje, sta Indonezija in Švica pripravili priporočila za deseto konferenco pogodbenic Baselske konvencije (COP10), v katerih se predlaga, naj se brez poseganja v kateri koli drugi večstranski okoljski sporazum sklene, da se pomen člena 17(5) Baselske konvencije razlaga tako, da ta pomeni, da sprememba začne veljati, če jo v času njenega sprejemanja potrdijo tri četrtine pogodbenic, pri čemer takšna razlaga člena 17(5) nobene pogodbenice ne obvezuje, da spremembo ratificira.

5. Deseto konferenco pogodbenic Baselske konvencije (COP10) se poziva, naj sprejme sklep o začetku veljavnosti spremembe o prepovedi v zvezi z razlago člena 17(5) Baselske konvencije. Takšen sklep bo imel pravne posledice.

6. V zvezi s tem se predlaga, da se priporočila, ki sta jih v zvezi z razlago člena 17(5) Baselske konvencije pripravili Indonezija in Švica, podprejo –

SPREJEL NASLEDNJI SKLEP:

Edini člen

Komisija na deseti konferenci pogodbenic Baselske konvencije (COP10) o nadzoru prehoda nevarnih odpadkov preko meja in njihovega odstranjevanja v imenu Unije podpre sprejetje sklepa o začetku veljavnosti spremembe o prepovedi v zvezi z razlago člena 17(5) Baselske konvencije, kot priporočata Indonezija in Švica (Priloga II k temu sklepu).

V Bruslju,

Za Svet

Predsednik

Priloga I

Člen 17(5) Baselske konvencije

„Dokumenti o ratifikaciji, odobritvi, uradni potrditvi ali sprejemu amandmajev morajo biti shranjeni pri depozitarju. Amandmaji, sprejeti v skladu s 3. in 4. odstavkom, začnejo veljati med udeleženkami, ki so jih sprejele, devetdeseti dan potem, ko je depozitar prejel dokument o njihovi ratifikaciji, odobritvi, uradni potrditvi ali sprejemu vsaj treh četrtin udeleženk, ki so sprejele amandmaje k protokolu, razen če ni drugače predvideno v takšnem protokolu. Amandmaji začnejo veljati za vsako drugo udeleženko devetdeseti dan potem, ko tista udeleženka shrani svoj dokument o ratifikaciji, odobritvi, uradni potrditvi ali sprejemu amandmajev.“

Priloga II

„ CLI/2010/3/1

Pobuda Indonezije in Švice za izboljšanje učinkovitosti Baselske konvencije

Predlog, ki sta ga pripravili Indonezija in Švica

Uvod

7. S Sklepom IX/26 je konferenca pogodbenic Baselske konvencije potrdila izjavo predsednika o možnih nadaljnjih ukrepih glede spremembe o prepovedi iz priloge k navedenemu sklepu in pozvala pogodbenice, da te predlagane nadaljnje ukrepe upoštevajo vedno, kadar je to mogoče.

8. Predsednik je v izjavi pozval k začetku procesa, v katerem bi se ponovno potrdili cilji spremembe in preučila sredstva, s katerimi bi bilo te cilje mogoče doseči. Vse pogodbenice je pozval, naj ustvarijo ugodne pogoje za ta proces z ukrepi, ki med drugim vključujejo državne pobude za spodbujanje doseganja teh ciljev.

9. Na podlagi te izjave sta indonezijska in švicarska vlada izrazili pripravljenost za organizacijo pobudo držav, v okviru katere bi potekala neformalna in dinamična razprava o stališčih različnih strani glede nadaljnjih ukrepov, s katerimi bi se zagotovilo, da prehod nevarnih odpadkov prek meja, predvsem v države v razvoju in države z gospodarstvi v tranziciji, predstavlja okolju varno ravnanje z nevarnimi odpadki v skladu z Baselsko konvencijo.

Postopek

10. V okviru pobude Indonezije in Švice so ob podpori sekretariata in svetovalcev Baselske konvencije potekala tri srečanja. Prvo srečanje je potekalo od 15. do 17. junija 2009 na Baliju v Indoneziji, drugo od 12. do 15. januarja 2010 v Wildhausu v Švici, tretje pa od 24. do 28. septembra 2010 v Hilterfingnu v Švici. Rezultati prvih dneh srečanj so bili predstavljeni na sedmi seji odprte delovne skupine, ki je potekala med 10. in 14. majem 2010 (UNEP/CHW/OEWG/7/7 in UNEP/CHW/OEWG/7/INF/8).

11. Dokumentacija in rezultati srečanj v okviru pobude Indonezije in Švice so bili pogodbenicam ter drugim zainteresiranim stranem posredovani po elektronski pošti in prek spletnega mesta Baselske konvencije. Vse pogodbenice in zainteresirane strani so lahko izrazile pripombe v zvezi z vprašanji za obravnavo, pri čemer je k postopku pomembno prispevalo več zainteresiranih strani, ki niso bile neposredno vključene v pobudo Indonezije in Švice.

12. Na prvem srečanju so bili obravnavani razpoložljivi statistični podatki o prehodu odpadkov prek meja, poleg tega pa se je razpravljalo o možnih vzrokih za prehod odpadkov prek meja v države, kjer ni mogoče zagotoviti okolju varnega ravnanja z odpadki. To je bil povod za pripravo analize teh razlogov.

13. Na drugem srečanju se je nadalje obravnavala analiza možnih vzrokov za prehod nevarnih odpadkov prek meja v države, kjer ni mogoče zagotoviti okolju varnega ravnanja z odpadki, prav tako pa se je obravnaval dokument o vplivih prehoda nevarnih odpadkov prek meja na zdravje ljudi in okolje. Glede na te razprave je bil na srečanju pripravljen seznam možnih nadaljnjih ukrepov.

14. Na tretjem srečanju so se udeleženci osredotočili na pripravo dejanskih predlogov priporočil za obravnavo na konferenci pogodbenic. Podrobnejši opisom ozadja teh priporočil je na voljo v obrazložitvi, ki je priložena temu dokumentu.

Splošne ugotovitve

15. Začetek veljavnosti spremembe o prepovedi je zadeva političnega pomena. Ovire za začetek veljavnosti sprememb in možnosti za njihovo odpravo so bile obravnavane, prav tako pa so bili pripravljeni osnutki priporočil za posredovanje udeleženkam konference pogodbenic. Pogodbenice niso zavezane k ratifikaciji spremembe o prepovedi, razen če postanejo pogodbenice po začetku njene veljavnosti.

16. Z obravnavanjem podatkov o toku odpadkov in vplivih na zdravje je bilo ugotovljeno, da se prehod med državami, ki niso navedene v Dodatku VII, še naprej povečuje zaradi povpraševanja obeh strani ter da sta nezakonit prehod in ravnanje z nevarnimi odpadki v državah, ki niso navedene v Dodatku VII, zaskrbljujoča. Teh vprašanj sprememba o prepovedi ne bo urejala.

17. Zato se v več priporočilih v okviru postopka pobude Indonezije in Švice preučujejo načini za obravnavo teh vprašanj in izboljšanje standardov praks ravnanja z odpadki, povečanje prizadevanj za boj proti nezakonitemu trgovanju, pomoč ranljivim državam pri zaščiti pred neželenimi uvozi in razlago nekaterih vidikov izvajanja Baselske konvencije.

Predlagani ukrepi

18. Konferenca pogodbenic lahko sprejme sklep v skladu z naslednjimi smernicami:

Konferenca pogodbenic

19. Obravnavanje začetka veljavnosti spremembe o prepovedi

ob priznavanju, da obstajajo ranljive pogodbenice, ki z nevarnimi in drugimi odpadki niso sposobne ravnati okolju varno, vendar takšne odpadke še vedno prejemajo, kar povzroča resno škodo in se mora obravnavati brez odloga;

ob ugotovitvi, da je sprememba Baselske konvencije, ki je bila sprejeta s Sklepom III/1 konference pogodbenic, eden od načinov reševanja tega vprašanja, pri čemer so na voljo tudi drugi načini za njegovo odgovorno reševanje, zlasti s strogim izvajanjem postopka o soglasju po predhodnem obveščanju ter krepitvijo okolju varnega ravnanja in nacionalne zakonodaje;

ob upoštevanju Sklepa VIII/30 konference pogodbenic, v katerem je poudarjeno, da imajo pogodbenice konvencije končno pristojnost, da se dogovorijo o razlagi konvencije;

ob poudarjanju , da se morajo pogodbenice dogovoriti o razlagi člena 17(5) Baselske konvencije, kar je pomemben korak pri razvoju konvencije;

20. pozdravlja dejansko pobudo in dejavnosti, ki so potekale kot odziv na poziv predsednika devetega zasedanja konference pogodbenic, naj pogodbenice pospešijo ratifikacijo spremembe o prepovedi in tako omogočijo začetek veljavnosti spremembe, ter nadalje poziva pogodbenice, naj še naprej sprejemajo dejanske ukrepe za spodbujanje pogodbenic in njim v pomoč pri ratifikaciji spremembe, kar vključuje:

21. posebne ukrepe, kot je nordijska pobuda, za pomoč pogodbenicam, ki se srečujejo s pravnimi in tehničnimi težavami pri ratifikaciji spremembe o prepovedi;

22. regionalna srečanja;

23. študije posledic ratifikacije in začetka veljavnosti spremembe za posamezne države;

24. sklene, da se brez poseganja v kateri koli drugi večstranski okoljski sporazum pomen člena 17(5) Baselske konvencije razlaga tako, da ta pomeni, da sprememba začne veljati, če jo v času njenega sprejemanja potrdijo tri četrtine pogodbenic, pri čemer takšna razlaga člena 17(5) nobene pogodbenice ne obvezuje, da spremembo ratificira.“

[1] UL L 190, 12.7.2006, str. 1.

[2] UL C […], […], str. […].

[3] UL L 190, 12.7.2006, str. 1.